আমরা আজও গণতন্ত্রহারা, আজও অধিকারহারা: রিজভী
বিএনপির জ্যেষ্ঠ যুগ্ম মহাসচিব অ্যাডভোকেট রুহুল কবির রিজভী বলেছেন, 'আমরা মনে করি, আমরা আজও গণতন্ত্রহারা, আজও অধিকারহারা।'
তিনি বলেন, 'যেভাবে হানাদার শক্তি আমাদের ভাষার অধিকারকে আত্মসাৎ করেছিল, হরণ করেছিল। ঠিক একইভাবে দেশীয় হানাদার শক্তি জনগণের ভোটাধিকার, জনগণের মত প্রকাশের স্বাধীনতা এবং প্রত্যেকটি অধিকার হরণ করে একটি একচ্ছত্র রাজকীয় শাসন চালু করেছে।'
মহান শহীদ দিবস ও আন্তর্জাতিক মাতৃভাষা দিবস উপলক্ষে আজ বুধবার বায়ান্নর ভাষা শহীদদের কবরে শ্রদ্ধা নিবেদন শেষে গণমাধ্যমকর্মীদের সঙ্গে আলাপকালে তিনি এ কথা বলেন।
রিজভী বলেন, 'একদফার যে আন্দোলন বিএনপিসহ সমমনা দলগুলোর, সেই আন্দোলনের অন্তর্নিহিত যে চেতনা আমাদের তাগিদ দেয়, সেটা হচ্ছে বায়ান্নর একুশে ফেব্রুয়ারি। সেই চেতনায় উদ্বুদ্ধ হয়ে আমাদের গণতন্ত্রকে বিজয়ী করতে হবে। মানুষের বাক-স্বাধীনতাকে বিজয়ী করতে হবে। সেই বিজয়ের সংগ্রামে আমরা এখন লিপ্ত আছি।'
তিনি বলেন, 'ভাষা অন্বেষার মধ্য দিয়ে আমরা আমাদের জাতীয়তাবাদের অনুভূতি লাভ করেছিলাম ১৯৫২ সালের একুশে ফেব্রুয়ারি। একুশে ফেব্রুয়ারি ভাষার অধিকারের জন্য এই সংগ্রামের যে সোপান তৈরি হয়, একের পর এক ধাপ পেরিয়ে যুদ্ধের মধ্য দিয়ে আমরা স্বাধীনতা লাভ করি। সুতরাং আমাদের ইতিহাস, আমাদের ঐতিহ্য, আমাদের সংগ্রামী চেতনা—সব কিছুকে ঘিরে আছে বায়ান্নর একুশের ফেব্রুয়ারির আত্মদান।'

বিএনপির জ্যেষ্ঠ যুগ্ম মহাসচিব অ্যাডভোকেট রুহুল কবির রিজভী বলেছেন, 'আমরা মনে করি, আমরা আজও গণতন্ত্রহারা, আজও অধিকারহারা।'